ཕྱག་གཡོན་པའི་ཁ་ཐུར་དུ་གཏད་པས་སེམས་ཅན་ངན་འགྲོར་སྐྱེ་བའི་སྒོ་བཅད་པ་དང༌།ཕྱག་གཡས་པའི་ཁ་ཡར་བསྟན་ནས་བཏེགས་པས་སྔར་ངན་འགྲོར་སྐྱེས་ཟིན་གྱི་སེམས་ཅན་ཐམས་ཅད་ཐར་ལམ་ལ་འདྲེན་པ་དང་དབུ་ཞྭ་བླངས་པ་དང་གཟན་སྐེད་པར་དཀྲིས་པས་སྤྱིར་འཆི་བ་མི་རྟག་པ་ཡིན་ཀྱང་ད་དུང་མ་ཤི་བར་སྐལ་བཟང་འདི་འདྲ་ཐོབ་ཚེ་དམ་པའི་ཆོས་ལ་སྒྲོ་འདོགས་གཅཽད་པར་སྤྲོ་ཞིང་བྲེལ་ཆེ་བས་གཟན་སོགས་གྱོན་ནས་དལ་གྱིས་བཞུགས་འདུག་ཁོམ་མེད་པར་མཚོན།རྐང་བ་གཡོན་པ་ཡར་བཏེགས་པས་སྔ་རྒོལ་སོགས་ཐར་ལམ་བསྙེགས་པ་དང༌།ས་ལ་བརྡབས་པ་དང་ཐལ་མོ་བརྡབས་པས་ཕས་རྒོལ་ཐམས་ཅད་ཀྱི་ཀླད་པ་འགེམས་པ་དང༌།ཕྱག་གཡས་གྱེན་དུ་འཕྱར་བས་རྗེ་བཙུན་འཇམ་དཔལ་དབྱངས་ཀྱི་རལ་གྲི་དང༌།གཡོན་ཁུ་ཚུར་ཕྲག་གོང་དུ་བཏགས་པས་ཕྱག་མཚན་གླེཊ་བམ་མཚོན་པ་ཡིན།དེ་ཡང་བཀའ་གདམས་གླེགས་བམ་གྱི་བུ་ཆོས་ལས།རྐང་གཡས་ས་ལ་རབ་བསྣུན་པས།།ངན་སོང་ཡོང་ཡེ་ཡོད་མ་གྱུར།།གཡོན་པ་ཅུང་ཟད་གྱེན་བཏེགས་པས།།ཐམས་ཅད་ང་དང་ལྷན་ཅིག་ཏུ།།ཐར་བའི་གནས་སུ་ཕྱིན་པར་ཤོག།ཕྱག་རྒྱ་ཕྱོགས་སུ་རབ་བསྐྱོད་པས།།བཀྲ་ཤིས་ཕྱོགས་མཐར་རྒྱས་པར་ཤོག།ཕྱག་རྒྱ་ནང་དུ་རབ་ཏུ་བསྐུམས་པས།།དཔལ་འབྱོར་གཡང་དུ་འདུ་བར་ཤོག།ཞེས་གསུངས་སོ༑༑དེ་ན་བློ་གྲོས་དང་ལྡན་པ་དགངེས་པར་ཚད་མའི་གཞུང་ལ་འཇུག་རིགས་ཏེ་རྣམ་འགྱུར་ལ་ཡང་དེ་འདྲའི་དགེ་བ་རྒྱ་ཆེ་ན་གཞུང་དངོས་ལ་ཐོས་བསམ་བྱས་པར་ཅི་ཙམ།ཞི་ཞིང་དུལ་བ་ཡིན་ཁུལ་གྱིས་རྩོད་པའི་རྣམ་འགྱུར་སོགས་ཕྱོགས་གང་ཐད་ནས་ཞུམ་ཞུམ་མཛད་ཁུལ་བྱས་པ་རྩོད་པའི་ཁྱད་ཆོས་མི་ལྡན་པས་དགོས་པ་མེད་དོ།།